De Lille: ‘Grondbesettings sal nie geduld word nie’Kaapstad-burgemeester Patricia de Lille Foto: Phando Jikelo/African News Agency Patricia de Lille, burgemeester van Kaapstad, het Maandag gesê die stad het met ŉ reeks gesprekke in en om Kaapstad begin om die “vlaag grondbesettings” in dié stad aan te raak. De Lille het in ŉ verklaring gesê sy is “erg ontsteld oor die grondbesettings” in die stad wat “soms gepaardgaan met geweld en vernietiging van eiendom”. “Ek wil dit op skrif stel dat die Stad Kaapstad [die grondbesettings] in die stad nie sal duld nie. Wetstoepassingsagentskappe sal nie huiwer om op te tree teen diegene wat geweld aanhits nie,” het sy gesê. De Lille het gesê grondbesettings is onwettig en hou boonop “brand- en gesondheidsrisiko’s” vir die Kaapstadse gemeenskappe in. Sy hou Dinsdag ŉ vergadering met verteenwoordigers van Vrygrond in die stad om voorstelle te bespreek om dié voorvalle hok te slaan. Die leierskapsforum sou nog bevestig of hy die vergadering gaan bywoon. De Lille het ook vir Ian Neilson, adjunkburgemeester, afgevaardig om gesprekke met verteenwoordigers van Parkwood te hou. Oor die afgelope paar maande het die stad se ingryping gelei tot ŉ afname in geweld wat verband hou met grondbesettings in Gugulethu en Philippi. “Ons gaan voort met dié gesprekke met alle gemeenskappe. Dit is belangrik vir inwoners om te verseker dat grond wat vir ontwikkeling gewaarmerk is, beskerm word teen grondbesetters. Ons kan nie dienste soos water, elektrisiteit, paaie en ander infrastruktuur verskaf wanneer die grond beset word nie.”